La consellera de la Presidència i portaveu del Govern, Meritxell Budó, ha signat avui el protocol d'intencions per construir el nou Centre de Tecnificació Esportiva de la Catalunya Central, juntament amb l'alcaldessa de Vic, Anna Erra, i el rector magnífic de la UVic-UCC, Josep Eladi Baños.
Acompanyada del secretari general de l'Esport i de l'Activitat Física, Gerard Figueras, Budó ha destacat la tasca conjunta de les administracions per "dur a l'èxit" un projecte que "va més enllà de la ciutat de Vic" i que ha comparat amb el potencial "transformador" que va suposar per a la demarcació la creació de la Universitat.
Al Centre de Tecnificació, que es posarà en marxa el setembre de 2021, se sumarà també la delegació territorial de l'Esport a la Catalunya Central, que s'instal·larà en un equipament cedit per l'Ajuntament.
Per aquest motiu, la consellera de la Presidència ha destacat que Vic esdevindrà "un referent de l'esport al nostre país".
Durant la signatura del protocol d'intencions, Gerard Figueras ha explicat que amb l'acte d'avui s'ha establert "l'arquitectura institucional" que ha de permetre desenvolupar el centre.
A partir d'aquí, ha detallat, es decidiran quines inversions s'hi destinaran, vinculades als diferents programes que engegui el centre, el nombre d'esportistes, l'equip i cos tècnic, i els recursos associats a cada programa.
En aquest sentit, ha concretat que els atletes que s'entrenin en aquest centre de tecnificació rebran una beca de la Secretaria General de l'Esport i de l'Activitat Física que pot ser estrictament esportiva, per als que utilitzin l'equipament només per entrenar-se; esportiva i de formació, amb la qual es finança el cost del programa esportiu i de formació, i la beca completa, que inclou també les despeses de viure al centre.
Durant l'acte de signatura, també hi han estat presents Titi Roca, regidor d'Esports de l'Ajuntament de Vic; Antoni Reig, director del Consell Català de l'Esport, i Pere Vilà, representant territorial de l'Esport a Barcelona, entre d'altres.
Visita al Club Natació Sabadell
Prèviament a la signatura del conveni a Vic, la consellera Budó ha visitat el Club Natació Sabadell per conèixer les instal·lacions i el funcionament d'aquest centre esportiu del Vallès Occidental, que ha qualificat de "petita joia de la corona".
"Després d'aquesta crisi sanitària, creiem que des del Govern és molt important conèixer i acompanyar els clubs esportius, i acompanyar les entitats esportives en la seva reobertura perquè som conscients que ha estat un sector fortament colpejat per aquesta crisi", ha explicat Budó, que ha fet la visita al costat de Gerard Figueras i Pere Vilà, així com de Claudi Martí, president del Club Natació Sabadell; Juli Fernández, delegat territorial del Govern de la Generalitat a Barcelona, i Laura Reyes, regidora d'Esports de Sabadell.
La consellera Budó, que ha visitat tant les piscines com les sales de gimnàs i ha signat en el llibre d'honor de l'entitat, ha volgut remarcar que el Govern està "al costat" de les entitats esportives per "palpar de primera mà com han viscut aquesta crisi sanitària i trobar conjuntament les millors solucions possibles".
En aquest sentit, Budó ha recordat que l'Executiu ha pres diverses mesures des del primer moment per acompanyar els clubs esportius, com ara una línia de préstecs a través de l'Institut Català de Finances.
La consellera de la Presidència i portaveu del Govern ha signat avui un protocol d'intencions amb l'Ajuntament i la Universitat de Vic per a la ubicació a la capital osonenca del nou Centre de Tecnificació Esportiva de la Catalunya Central